OPĆINA GORIČAN
OPĆINSKO VIJEĆE OPĆINE GORIČAN

ZAPISNIK SA 11. SJEDNICE OPĆINSKOG VIJEĆA

Sjednica je održana 26.03.2019.godine u prostorijama Općine Goričan na poziv predsjednika Općinskog vijeća Stjepana Ribarića.
Prisutni viječnici: Kristina Plakalović, Dragan Višnjić, Emanuel Sinković, Franjo Šavora, Petar Baksa, Marta Markač, Emanuel Varošanec, Zvonko Krznar, Leonard Gudlin, Stjepan Ribarić, Anica Vugrinec i Josip Kovačić.
Odsutni viječnik: Marko Farkaš
Sjednici su bili nazočni načelnik Mario Moharić, zamjenica načelnika Ines Bašnec, v.d. ravnateljica Knjižnice Goričan Sanja Slaviček, komunalni redar Dominik Đurić, predstavnici medija te pročelnica Jasna Štampar-Ivanović koja je ujedno vodila zapisnik sa sjednice.
Prije početka sjednice predsjednik vijeća navodi kako je dosadašnji viječnik iz redova Hrvatske demokratske zajednice Danijel Dominik stavio svoj mandat u mirovanje te će ga zamijeniti novi viječnik Emanuel Sinković. Nakon svečane prisege novog vijećnika nastavljen je radni dio sjednice.
Predloženi dnevni red:
1. Usvajanje zapisnika sa 10. sjednice
2. Aktualni sat
3. Izvješće o radu Knjižnice i čitaonice Goričan za 2018.godinu
4. Donošenej odluke o prihvaćanju godišnjeg obračuna proračuna za 2018.godinu te s tim u vezi:
· Izvješće o izvršenju socijalnog programa općine Goričan za 2018.g.
· Izvješće o izvršenju programa javnih potreba u kulturi
· Izvješće o izvršenju programa javnih potreba u sportu
· Izvješće o izvršenju programa gradnje objekata i uređaja komunalne infrastrukture
· Izvješće o izvršenju programa održavanja komunalne infrastrukture
· Godišnji popis imovine – inventura za 2018.g.
· Odluka o utvrđivanju i raspodjeli rezultata te pokriću manjka Proračuna općine Goričan za 2018.g.
5. Izvještaj o radu načelnika za period od 01.07. do 31.12.2018.g.
6. Izvješće o provedbi Plana gospodarenja otpadom RH za razdoblje 2017. do 2022.g. za 2018. godinu
7. Izvještaj o radu GKP PRE-KOM d.o.o. Prelog za 2018.g. sukladno članku 32. Zakona o održivom gospodarenju otpadom
8. Donošenje odluke o zajedničkom obavljanju komunalnih djelatnosti
9. Donošenje odluke o povjeravanju obavljanja komunalnih djelatnosti
10. Donošenje odluke o davanju suglasnosti na opće uvjete isporuke usluge obavljanja dimnjačarskih poslova
11. Donošenje odluke o davanju suglasnosti na opće uvjeta isporuke usluge ukopa
12. Donošenje odluke o izmjenama i dopunama odluke o komunalnom doprinosu
13. Donošenje odluke o izmjenama i dopunama odluke o načinu upravljanja sportskim građevinama u vlasništvu općine Goričan
14. Donošenje odluke o prihvaćanju Analize stanja sustava civilne zaštite općine Goričan za 2018.godine
15. Donošenje odluke o prijenosu vlasništva nekretnine bez naknade temeljem zahtjeva Hrvatskih autocesta d.o.o. Zagreb u svrhu rekonstrukcije spoja na graničnom prijelazu Goričan
16. Ostala pitanja, informacije i prijedlozi
Predsjednik vijeća predlaže dopunu dnevnog reda sa točkom:
1. Donošenje odluke o dozvoljenoj osovinskoj nosivosti za teretne kamione na području općine Goričan
Viječnici su jednoglasno prihvatili predloženi dnevni red sa dopunom.
Točka 1.
Usvajanje zapisnika sa 11. sjednice
Pročelnica navodi kako je u točci 5. zapisnika krivo navedeno da se usvaja proračun općine Goričan za 2020.g. s projekcijama za 2021. i 2022.godinui. Ispravno je da se usvaja proračun za 2019.godinu s projekcijama za 2020. i 2021.godinu.
Petar Baksa ima primjedbu na točku 2. zapisnika koja se odnosi na aktualni sat u dijelu gdje postavlja pitanje načelniku da li općina Goričan namjerava nešto poduzeti u vezi rada trgovina nedjeljom.
Traži da se u zapisnik navede da je načelnik rekao da se ništa neće po tom pitanju poduzeti.
Uz navedene izmjene zapisnik je usvojen sa 7 glasova ZA i 5 suzdražana.

Točka 2.
Aktualni sat
Predsjednik vijeća daje riječ načelniku koji pozdravlja se prisutne viječnike te navodi kako je ova godina bogata investicijama te će premašiti sve do sada. Navodi kako će u mjesecu srpnju započeti radovi na rekonstrukciji i izgradnji spoja autoceste na graničnom prijelazu  ukupne vrijednosti cca 30.000.000,00 kuna. Investitor su Hrvatske autoceste. Rušiti će se postojeći nadvožnjak te će se napraviti nova petlja. U tijeku je rješavanje imovinsko-pravnih odnosa.
Započela je rekonstrukcija mosta na starom graničnom prijelazu. Vrijednost radova je cca 6.000.000,00 kuna.
Objavljen je natječaj za odabir izvođača radova na izradi uspornih nasipa na rijeci Trnavi. Pri završetku su radovi na izradi nasipa na rijeci Muri a sad slijedi druga faza na rijeci Trnavi.
Vrijednost gore pobrojanih investicija premašuje 46.000.000,00 kuna.
U tijeku su dogovoru sa Međimurskom županijom oko datuma otvorenja sportske dvorane a najizgledniji termin je 04.05.2019. g. Ukupna vrijednost radova na sportskoj dvorani iznosi cca 13.000.000,00 kuna.
U okviru EU projekta „Buđenje“ u tijeku je izrada prezentacijskog parka ukupne vrijednosti cca 1.000.000,00 kuna.
Otkupljena je zgrada od PZ Čakovec vrijednosti 323.000,00 kuna.
U planu je izrada parkirališta na potezu od sportske dvorane prema Domu zdravlja. Planirana investicija procjenjuje se na vrijednost od cca 620.000,00 kuna.
U okviru LAG-a Mura –Drava odobrena su dva projekta i to postavljanje dječjeg igrališta sa spravama na turističko rekreacijiom centru Ribnjak te izrada betonskog platoa sa binom i produženje elektro priključka.
U planu je uređenje sanitarnog čvora kod grobne kuće. U tijeku je izrada troškovnika a radovi bi trebali biti gotovi početkom mjeseca svibnja.
U okviru Programa održivog razvoja lokalne zajednice za 2019.godinu prijavljen je projekt modernizacije javne rasvjete.
U tijeku je otvoreni poziv na dostavu projektnih prijedloga u okviru INTERREG V Mađarska-Hrvatska gdje se planira prijaviti druga faza radova na turističko rekreacijskom centru ribnjak. U planu je izrada zgrade sa etno muzejom, planira se napraviti mostić na šoderici a sve ukupne vrijednosti cca 2.000.000,00 kuna. Partneri na projektu bile bi općine Legrad, Donji Vidovec, Serdehelj, Goričan, Turistička zajednica Međimurske županije te EGTS.
Emanuel Varošanec postavlja pitanje gdje se planira postaviti dječje igralište na šoderici.
Načelnik odgovara da se igralište neće postaviti na postojećoj lokaciji već kod fitnes sprava. Navodi kako je isto potrebno obnoviti dječje igralište kod škole i dječjeg vrtića.
Emanuel Varošanec navodi kako je potrebno obnoviti igralište kod škole. Načelnik navodi kako je to problem jer čestica na kojoj se igralište nalazi nije u vlasništvu općine Goričan nego Osnovne škole.
Škola bi trebala prenijeti vlasništvo na općinu da bi onda općina mogla isto kandidirati na neke projekte.
Načelnik navodi kako je na igralištu NK Trnave postavljena nova LED rasvjeta.
Petar Baksa postavlja pitanje načelniku u vezi Hrvatskih autocesta koje ulažu cca 24.000.000,00 kuna za izgradnju petlje što to konkretno znači za općinu Goričan i za postojeću poslovnu zonu; da li je ona spremna za potencijalne investitore.
Načelnik navodi kako se zona planira osposobiti te će do kraja godine biti popunjena.
U tijeku je izrada  prijedloga odluke koja će biti na slijedećoj sjednici Općinskog vijeća a odnosi se na formiranje cijene zemljišta u zoni te određene pogodnosti koje će se nuditi potencijalnim investitorima.
Načelnik navodi kako su on i pročelnica bili kod pročelnika Državnog ureda za reviziju te im je predloženo nekoliko modela na koji način  jedinica lokalne saouprave može uvesti  pogodnosti za potencijalne investitore. Načelnik navodi kako interes za kupnju parcela postoji ali mora biti jedinstveni stav Općinskog vijeća oko cijena i pogodnosti. Zona je kompletno opremljena komunalnom infrastrukturom osim kanalizacije. Od strane općine uloženo je cca 470.000,00 kuna za izgradnju trafostanice te će svaki poduzetnik plaćati samo zakupljeni kilovat struje.
Što se tiće ceste u industrijskoj zoni ista će se pokušati napraviti kad se budu izvodili radovi na petlji.
Šavora Franjo postavlja pitanje predsjedniku vijeća zašto je sjednica zakazana opet protekom roka od 3 mjeseca s obzirom da je zadnja sjednica bila održana 18.12.2018.godine. Postavlja pitanje načelniku oko otvorenja sportske dvorane s obzirom da je on naglašavao da će dvorana biti otvorena i u funkciji do početka ove školske godine. Pita u kojoj je fazi projekt kanalizacije te smatra da su time zanemarene osnovne potrebe mještana.
U vezi sazivanja sjednica predsjednik vijeća navodi kako se vodi računa oko rokova u kojima se sjednica mora sazvati; radi se o par dana prije ili kasnije; materijali se pripremaju na vrijeme tako da tu nema nekakvih odstupanja. 
U vezi otvorenja sportske dvorane načelnik navodi da otvorenje nije bilo kako je prvobitno planirano jer na to utječe niz faktora na koje općina nemože utjecati. 
U vezi kanalizacije načelnik odgovara da je ona u planu; projekt provode Međimurske vode te se on financira preko EU fondova. Ni ostale općine još nemaju rješeno pitanje kanalizacije ali se radi na tome. Načelnik navodi da je u općini održan sastanak sa predstavnicima Međimurskih voda na temu izrade kanalizacijskog sustava gdje su svi viječnici bili pozvani. S obzirom da Šavora Franjo nije bio prisutan kad se raspravljalo o toj temi onda nema smisla ni da postavlja takva pitanja.
Emanuel Sinković postavlja pitanje u vezi EU projekata koje općina provodi; s obzirom da je projekt „Two rivers one goal „ završio traži da mu se za oba projekta dostavi scan ugovora o financiranju te dinamiku povlačenja sredstava po obračunskim razdobljima.
U vezi EU projekata načelnik navodi da su sa naše strane obavljene terenske kontrole od strane kontrolnog tijela iz Budimpešte te nije bilo nikakvih primjedbi niti pak aktivnosti koje nisu bile priznate.
Emanuel Varošanec postavlja pitanje oko parkiralište na križanju Dravske i Glavne ulice kod ugostitljeskog objekta KIM j.d.o.o. Navodi kako je to sve veći problem; automobili se parkiraju na cesti; nemoguće je vidjeti preglednost ceste i tu je samo pitanje vremena kad će se dogoditi prometna nesreća. Predlaže da se s jedne i druge strane na početku Dravske ulice postave stupići te se zabrani parkiralište. Navodi kako je to županijska cesta; te je ona u njihovoj ingerenciji ali svejedno nije jasno kako je ugostiteljski objekt dobio dozvolu za rad a nema osigurano parkiralište. Predlaže da komunalni redar ode kod navedenog ugostitelja te ga opomene da je zabranjeno parkiranje automobila na tom mjestu.
Gudlin Leonard navodi kako je poseban problem vikendom kada je još veća gužva ispred lokala.
Petar Baksa navodi kako je sličan problem sa parkiralištem kod Konzuma.
Varošanec Emanuel postavlja pitanje u vezi vinjeta na graničnom prijelazu Goričan da li ih je potrebno kupovati kad se ide u Mađarsku. Načelnik navodi kako se vinjete ne trebaju kupovati.
S obzirom da više nije bilo pitanja predsjednik vijeća zaključuje aktualni sat. 

Točka 3.
Izvješće o radu Knjižnice i čitaonice Goričan za 2018.g.
Izvješće o radu Knjižnice za 2018.godinu podnijela je v.d. ravnateljica Sanja Slaviček. Navodi kako je zadovoljna radom i odazivom korisnika. Organiziraju se različite manifestacije za korisnike svih uzrasta. Financijski obračun za 2018.godinu biti će prezentiran u sklopu godišnjeg obračuna proračuna općine Goričan. 
Vijećnici su jednoglasno prihvatili izvješće o radu Knjižnice i čitaonice Goričan za 2018.godinu.

Točka 4.
Donošenje odluke o prihvaćanju godišnjeg obračuna proračuna za 2018.godinu
Načelnik navodi kako je pročelnica u bilješkama sve detaljno opisala tako da nema potrebe dodatnog objašnjavanja a vijećnike poziva da postave pitanja ukoliko ih imaju.
Pročelnica daje osvrt da obračun proračuna. Navodi kako je godišnjim obračunom proračuna u konsolidiranoj verziji ostvaren manjak prihoda poslovanja u iznosu od 80.573,03 kuna.
Vrijednosno najznačajniji prihodi ostvareni su od poreza na dohodak što je posljedica nove porezne reforme. 
Što se tiče Knjižnice i čitaonice Goričan ostvareni su ukupni prihodi poslovanja u visini od 93.744,08 kn dok su rashodi poslovanja iznosili 96.192,28 kn što znači da je ostvaren manjak prihoda u visini od 2.448,20 kuna. Kad se tome pridoda višak prihoda poslovanja iz prethodnih godina u visini od 584,00 kn ostvaren je ukupni manjak i visini od 1.864,20 kuna
Varošanec Emanuel postavlja pitanje oko sanacija lokalnih cesta u naselju koje su ulice sve obuhvaćene. Pročelnica odgovara da su u pitanju Cvjetna, Zlatnić i Gajeva ulica.
Petar Baksa navodi kako je za financiranje javnih potreba u kulturi potrošeno cca 300.000,00 kuna a za studente samo mizernih 20.000,00 kuna.
Načelnik navodi kako je njegov stav da se stipendiraju obrtnička zanimanja jer su ona od općeg interesa za općinu Goričan. Općina nastoji pomoći na razne načine roditeljima školaraca kroz financiranje školske kuhinje i jednokratnim pomoćima studentima. Navodi kako je općina Goričan spremna financirati troškove školovanja za svako dijete čiji roditelji nemaju financijskih mogućnosti.
Petar Baksa postavlja pitanje u vezi uređenja javnih površina da li su uređene u Kalničkoj i Dravskoj ulici kako je to bilo dogovoreno na sastanku komunalne komisije.
Načelnik odgovara da nema informacije oko toga.
Petar Baksa postavlja pitanje tko je uređivao parkiralište kod ribičkog doma i u blizini objekta udruge „Prijatelji“ te koliko je ono koštalo.
Načelnik navodi da će vijećnik Baksa dobiti odgovor u pismenom obliku.
Petar Baksa postavlja pitanje oko inventurnih lista te traži da mu se u pismenom obliku dostavi popis svih izvedenih radova na turističkom uredu te preslike računa do vrijednosti 1.324.000,00 kuna; nadalje ako je kupljen fotokopirni aparat CANON za 10.000,00 kuna zašto događaje ne slika netko od strane općine Goričan nego se plaćaju vanjske usluge tvrtke VIPRO iz Preloga.
Načelnik navodi da se aparat itekako koristi; nabavljen je u okviru EU projekta te je za njegovu kupnju dobiven povrat sredstava.
Petar Baksa postavlja pitanje tko ima novi mobilni telefon marke samsung te traži za njega presliku računa. Načelnik odgovara da je to mobitel koji on koristi.
Više nije bilo pitanja pa je predsjednik vijeća zaključio raspravu. Predlaže da se sve točke koje su vezane uz godišnji obračun proračuna glasaju zajedno. Vijećnici su se složili s time te je odluka o usvajanju godišnjeg obračuna proračuna za 2018.godinu sa svim popratnim dokumentima donesena sa 7 glasova ZA, 2 PROTIV i 3 SUZDRŽANA.

Točka 5.
Izvještaj o radu načelnika za period 01.07. do 31.12.2018.g.
Načelnik navodi kako je njegova obveza dva puta godišnje izvijestiti Općinsko vijeće o svom djelokrugu rada. Špranca izvješća koja se koristi je ista. Unutra su pobrojane sve investicije koje su ostvarene u 2018.godini.
Točka 6.
Izvješće o provedbi plana gospodarenja otpadom za razdoblje 2017. do 2022.godine za 2018.godinu
Pročelnica navodi kako se radi o ispunjenju zakonske obveze te je ovo izvješće potrebno usvojiti do 31.03. svake godine.
Varošanec Emanuel postavlja pitanje u vezi nabave plavih i žutih kanti za odvojeno skupljanje otpada. Pročelnica navodi da nabavu provodi Fond za zaštitu okoliša i energetsku učinkovitost te da općina ispunjava sve uvjete koje dobije od Fonda.
Vijećnici su jednoglasno prihvatili navedeno izvješće.

Točka 7.
Izvješće o radu GKP PRE-KOM d.o.o. Prelog za 2018.godinu sukladno članku 32. Zakona o održivom gospodarenju otpadom
Vijećnici su jednoglasno prihvatili navedeno izvješće. 
Točka 8.
Donošenje odluke o zajedničkom obavljanju komunalnih djelatnosti
Pročelnica navodi kako Zakon o komunalnom gospodarstvu omogućava da se pojedine komunalne djelatnosti obavljaju zajednički za više općina a putem jednom komunalnog poduzeća.
U odluci su pobrojane sve djelatnosti koje se temeljem zakona mogu zajednički obaviti a zasebnom odlukom će se odrediti djelatnosti koje se povjeravaju obavljanju tvrtki GKP PRE-KOM d.o.o. Prelog.
Odluka je donesena sa 7 glasova ZA i 5 SUZDRŽANIH.



Točka 9.
Donošenje odluke o povjeravanju obavljanja komunalnih djelatnosti
Predsjednik vijeća navodi kako je pročelnica u prethodnoj točci objasnila mogućnosti koje Zakon o komunalnom gospodarstvu pruža a vezano uz zajedničko obavljanje i povjeravanje komunalnih djelatnosti tako da tu vijećnici nisu imali dodatna pitanja.
Odluka je donesena sa 7 glasova ZA i 5 SUZDRŽANIH.

Točka 10.
Donošenje odluke o davanju suglasnosti na opće uvjete isporuke usluge obavljanja dimnjačarskih poslova
S obzirom da dimnjačarske usluge na području općine Goričan obavlja tvrtka GKP PRE-KOM d.o.o. potrebno je da Općinsko vijeće donese odluku kojom daje suglasnost na opće uvjete isporuke usluga obavljanja dimnjačarskih poslova.
Franjo Šavora postavlja pitanje zašto u općim uvjetima nije navedena cijena za dimnjačarsku uslugu.
Pročelnica navodi kako su cijene navedene u svakoj pojedinačnom ugovoru sa korisnikom.
Odluka o davanju suglasnosti na opće uvjete isporuke obavljanja dimnjačarskih poslova donesena je sa 9 glasova ZA i 3 SUZDRŽANA.
Točka 11.
Donošenje odluke o davanju suglasnosti na opće uvjete isporuke usluga ukopa
Predsjednik vijeća navodi kako je kao i u prethodnoj točci potrebno donijeti odluku da se prihvaćaju opći uvjeti usluga ukopa. 
Odluka je donesena sa 9 glasova ZA i 3 SUZDRŽANA.
Točka 12.
Donošenje odluke o izmjenama i dopunama odluke o komunalnom doprinosu
Pročelnica navodi kako je Ured državne uprave nakon provedenog nadzora zakonitosti odluke o komunalnom doprinosu dostavio dopis kojim se navodi koje odredbe odluke je potrebno izmijeniti.
Sukladno navedenom dopisu izmijenjeni su članci 6., 7. te je dodan novi članak 10 a) kao što je to navedeno u prijedlogu odluke.
Šavora Franjo postavlja pitanje oko visine komunalnog doprinosa za plastenike.
Pročelnica navodi da se visina komunalnog doprinosa plaća po zonama neovisno o objektu koji se gradi.
Odluka o izmjenama i dopunama odluke o komunalnom doprinosu usvojena je sa 10 glasova ZA i 2 SUZDRŽANA.
Točka 13.
Donošenje odluke o izmjenama i dopunama odluke o načinu upravljanja sportskim građevinama u vlasništvu općine Goričan
Pročelnica navodi kako je i ta odluka poslana na nadzor zakonitosti u Ured državne uprave te je potrebno napraviti određene izmjene sukladno njihovim uputama.
Prijedlog izmjena odluke vijećnici su dobili u prilogu a najznačajnija izmjena se odnosi na to da se javne sportske građevine mogu dati u zakup putem javnog natječaja.
Odluka je donesena sa 11 glasova ZA i 1 SUZDRŽANIM.

Točka 14.
Donošenje odluke o prihvaćanju Analize stanja sustava civilne zaštite općine Goričan
za 2018.godinu
Obrazloženje po točci dala je načelnica Stožera civilne zaštite Ines Bašnec. Navodi kako se radi o zakonskoj obvezi koju je općina Goričan dužna svake godine ispuniti.
Odluka je donesena sa 11 glasova ZA i 1 SUZDRŽANI.

Točka 15.
Donošenje odluke o prijenosu vlasništva nekretnine bez naknade temeljem zahtjeva Hrvatskih autocesta d.o.o. Zagreb a u svrhu rekonstrukcije spoja na granični prijelaz Goričan
Pročelnica navodi kako se tvrtka Hrvatske autoceste d.o.o. Zagreb obratila općini Goričan sa zahtjevom da se prenese vlasništvo nekretnine na čest. br. 5206/3 površine 15 m2 na Republiku Hrvatsku a s ciljem rješavanja imovinsko pravnih odnosa u svrhu rekonstrukcije spoja na graničnom prijelazu Goričan.
Vijećnici su jednoglasno donijeli navedenu odluku.
[bookmark: _GoBack]

Točka 16.
Donošenje odluke o dozvoljenoj osovinskoj nosivosti za teretne kamione na području općine Goričan
Predsjednik vijeća navodi kako su kamioni koji prolaze kroz Goričan i uništavaju naše ceste gorući problem te je potrebno nešto čim prije poduzeti. Ceste su izgrađene samodoprinosom svih mještana.
Načelnik navodi kako je napravljen elaborat kojim se nudi alternativni pravac prolaska kamionima da se zaobiđe sam centar Goričana. Problem je što na navedeni elaborat suglasnost moraju dati  grad Prelog i općina Donji Kraljevec.
Načelnik navodi kako je za sutra ujutro sazvan sastanaka predstavnika PU Međimurske, ŽUC-a, grada Preloga i općine Donji Kraljevec te će se pokušati naći rješenje problema.
Ukoliko se nešto ne poduzme sav teretni promet ići će kroz naselje jer uskoro kreće druga faza radova na sanaciji nasipa uz rijeke Muru i Dravu.
Plan je da se kamioni preusmjere kroz naselja Hemuševec, Donji Kraljevec i Hodošan te dalje prema GP Goričan.
Načelnik navodi kako će se napraviti jedan elaborat gdje će se poslikati kakve su ceste bile prije izvođenja radova i prolaska kamiona a kakve će biti nakon toga. Tražiti će se odštetni zahtjev za sanacijom cesta.
Našim poduzetnicima bi se dopustilo da voze kroz naselje do 30 t nosivosti kamiona.
Gudlin Leonard navodi kako će sanacija nasipa na rijekama Trnavi i Muri trajati 3 – 4 godine i ceste će biti jako oštećene. Predlaže da osovinska nosivost iznosi 35 tona.
Šavora Franjo navodi kako je razumljiv otpor načelnika Donjeg Kraljevca jer bi se predloženim elaboratom teretni promet   preusmjerio kroz naselja u sastavu općine Donji Kraljevec.
Stav Općinskog vijeća je da se apelira na nadležne institucije da se kroz centar Goričana ograniči kamionska nosivost koja ne može biti veća od 35 tona po kamionu.

Točka 17.
Ostala pitanja, informacije i prijedlozi
Načelnik navodi kako je danas u općinu Goričan zaprimljen dopis grada Čakovca u vezi zgrade Umjetničke škole Miroslav Magdalenić kojim nas mole da prenesemo naš udio u vlasništvu na Umjetničku školu. Navodi kako da sada nismo ni znali da smo suvlasnici u toj nekretnini a prema informacijama koje imamo radi se o malom udjelu  te predlaže da Općinsko vijeće donese  odluku da se prenese vlasništvo na njih.
Odluka je donesena sa 10 glasova ZA i 2 SUZDRŽANA.
Petar Baksa postavlja pitanje oko naknada za sjednice vijeća. Navodi da su se HNS-ovi vijećnici odrekli naknada ali su mislili da će oni te naknade svakako moći dobiti te ih proslijediti trećim osobama. Smatra da su se naknade trebale obračunati i za njih platiti porezi i doprinosi.
Pročelnica navodi ako se netko odrekne naknada to se zapisnički konstatira te se one ne obračunavaju.
Petar Baksa navodi kako je stav vijećnika HNS-a da od današnje sjednice žele primati naknadu.
Marta Markač navodi kako im je bila obračunata naknada za 4 sjednice krajem prošle godine.
Pročelnica navodi kako je djelatnica Jasna Vuk greškom obračunala naknadu te će se to sad nekako morati riješiti. Radi se o iznosu od 600,00 kuna po vijećniku.
Sjednica je završila u 20.15 sati.





